Okresná prokuratúra Banská Bystrica 
Partizánska cesta 1, 975 63 Banská Bystrica 1 	

Sp. zn. : XXXXX	Banská Bystrica, 7.11.2012
EEČ : 2-45-1-2012

U Z N E S E N I E

Trestná vec:	obvinený XXXXX  
Prečin:	Porušovanie autorského práva podľa § 283 odsek 1, odsek 2 písmeno d/ Trestného zákona

Rozhodol: 	prokurátorka Okresnej prokuratúry Banská Bystrica
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	v období od 18.11.2010 do 19.01.2011 pod prezývkou „SHARE_the_LOVE prostredníctvom uzlu ATLANTIS siete P2P vo svojom počítači s IP adresou XXXXX v Banskej Bystrici zdieľal celkom k stiahnutiu 19,6 GB dát  kópií rôznych chránených hudobných diel, čo predstavuje 150 skladieb ako komerčných titulov, ku ktorým majú vlastnícke práva oprávnení výrobcovia zvukových záznamov, ktorí sú členmi XXXXX čím im spôsobil škodu vo výške 1.169,-€ (30.000,-Kč).
Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Vyšetrovateľ Odboru kriminálnej polície Okresného riaditeľstva Policajného zboru XXXXX viedol pod číslom konania XXXXX prokurátorom nariadené vyšetrovanie vo veci prečinu porušovania autorského práva podľa § 283 odsek 1, odsek 2 písmeno d/ Trestného zákona. Trestné stíhanie bolo vedené proti XXXXX, ktorý sa vyšetrovaného trestného činu dopustil v podstate na tom skutkovom základe, že v období od 18.11.2010 do 19.01.2011 pod prezývkou „SHARE_the_LOVE prostredníctvom uzlu ATLANTIS siete P2P vo svojom počítači s IP adresou XXXXX v Banskej Bystrici zdieľal celkom k stiahnutiu 19,6 GB dát  kópií rôznych chránených hudobných diel, čo predstavuje 150 skladieb ako komerčných titulov, ku ktorým majú vlastnícke práva oprávnení výrobcovia zvukových záznamov, ktorí sú členmi XXXXX, čím im spôsobil škodu vo výške 1.169,-€ (30.000,-Kč).

	Po vykonaní vyšetrovania mi vyšetrovateľ Policajného zboru predložil spisový materiál s návrhom na podmienečné zastavenie trestného stíhania obvineného. Preskúmaním jeho návrhu a dôkazov obsiahnutých vo vyšetrovacom spise som dospela k záveru, že tento návrh je dôvodný, pretože s prihliadnutím na všetky okolnosti prípadu je voči obvinenému možné postupovať v zmysle § 216 odsek 1 Trestného poriadku. 

	Podľa § 216 odsek 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak
a)	vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne vážne a zrozumiteľne,
b)	nahradil škodu, ak bola činom spôsobená, alebo s poškodeným o jej náhrade uzatvoril dohodu, alebo urobil iné potrebné opatrenia na jej náhradu, a
c)	vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

  	Prečinu porušovania autorského práva podľa § 283 odsek 1, odsek 2 písmeno d/ Trestného zákona sa dopustí ten, kto neoprávnene zasiahne do zákonom chránených práv k dielu, umeleckému výkonu, zvukovému záznamu alebo zvukovo-obrazovému záznamu, rozhlasovému vysielaniu alebo televíznemu vysielaniu alebo databáze a tento čin spácha prostredníctvom počítačového systému. Za tento trestný čin Trestný zákon umožňuje uložiť trest odňatia slobody na 6 mesiacov až na 3 roky. 

  	Spáchanie prečinu kladeného obvinenému za vinu mu je preukázané okrem jeho výpovede aj výpoveďou svedka-poškodeného XXXXX a doloženými s vecou súvisiacimi listinnými dôkazmi. 

	Obvinený XXXXX sa ku skutku priznal a vyjadril ľútosť nad svojim konaním. Taktiež sa vyjadril, že v prípade, že splní podmienky pre podmienečné zastavenie trestného stíhania, dáva na takýto postup svoj súhlas.

	Z výpovede XXXXX, ktorý bol splnomocnený zastupovať poškodenú stranu, okrem iného vyplýva aj ustálenie spôsobenej škody na 1.169,-€, ktorú obvinený sám a dobrovoľne už nahradil. S prípadným podmienečným zastavením trestného stíhania vyjadril svoj súhlas.

	O náhrade škody svedčí Dohoda o náhrade škody, ktorú obvinený podpísal v Banskej Bystrici dňa 05.06.2012 a zástupcom poškodeného subjektu  XXXXX bola podpísaná v Prahe dňa 07.06.2012. Obvinený dňa 06.06.2012 v zmysle dohody nahradil škodu tým, že sumu 1.169,-€ bezhotovostne previedol na účet poškodeného. Tým úplne odstránil škodu ako následok svojho protiprávneho konania.

	Obvinený XXXXX doposiaľ nebol súdom trestaný ani postihnutý za priestupok. 

	Obvinenému XXXXX som pri podmienečnom zastavení trestného stíhania určila skúšobnú dobu v trvaní 12 mesiacov, ktorá začína plynúť odo dňa právoplatnosti tohto rozhodnutia. Určenú skúšobnú dobu považujem za dostatočne dlhú na to, aby obvinený počas nej skutočne preukázal, že jeho protiprávne konanie bolo len ojedinelým vybočením zo správania sa, ktoré je v súlade s právnymi predpismi a že aj naďalej bude žiť riadnym a bezúhonným životom. Je predpoklad, že už vykonané prípravné konanie bolo dostatočné pre jeho nápravu, a teda nie je potrebné postaviť ho pred súd.

	Pre tieto dôvody som rozhodla tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú je možné podať do troch dní odo dňa oznámenia uznesenia prostredníctvom Okresnej prokuratúry v Banskej Bystrici na Krajskú prokuratúru v Banskej Bystrici. Sťažnosť má odkladný účinok.

Mgr. Zuzana Gengelová
prokurátorka